Diari Oficial de la Generalitat Valenciana


Sumari del DOGV 2480, del 30-03-1995 (1995/834257)

REIAL DECRET 206/1995, de 10 de febrer, sobre traspàs de funcions i serveis de l'administració de l'estat a la Comunitat Valenciana en matèria de confraries de pescadors.
--------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1995/02/10/206/dof/vci/html**

### Dades del document

Número de DOGV
:   2480

Data del DOGV
:   30-03-1995

Secció del DOGV
:   DISPOSICIONS GENERALS

Número del document
:   1995/834257


Data del document
:   10-02-1995

Organisme emissor
:   Presidència de la Generalitat

Tipus de document
:   Reial decret

Correcció d'errades

REIAL DECRET 206/1995, de 10 de febrer, sobre traspàs de funcions i serveis de l'administració de l'estat a la Comunitat Valenciana en matèria de confraries de pescadors.   
La Constitució espanyola disposa en l'article 149.1, apartats 18 i 19, que l'estat té competència exclusiva sobre les bases del règim jurídic de les administracions públiques i sobre pesca marítima, sense perjudici de les competències que en l'ordenació del sector s'atribuïsquen a les comunitats autònomes.  
Així mateix, i de conformitat amb el que es preveu en l'article 31.7 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, correspon a la comunitat autònoma la competència de desenvolupament legislatiu i execució en matèria d'ordenació del sector pesquer, en el marc de la legislació bàsica de l'estat i, si s'escau, en els termes que aquesta establisca.  
El Reial Decret 4.015/1982, de 29 de desembre, determina les normes i el procediment amb què han d'executar-se els traspassos de funcions i serveis de l'estat a la Comunitat Valenciana.  
De conformitat amb el que es disposa en el reial decret esmentat, que també regula el funcionament de la Comissió Mixta de Transferències, prevista en la disposició transitòria 4.ª de l'Estatut d'Autonomia de la Comunitat Valencia, aquesta comissió va prendre, en la reunió del dia 16 de gener de 1995, l'acord oportú, la virtualitat pràctica del qual exigeix que l'aprove el Govern mitjançant un reial decret.  
Per això i donant compliment al que es disposa en la disposició transitòria 4.ª de l'Estatut d'Autonomia de la Comunitat Valenciana, a proposta del ministre per a les Administracions Públiques i amb la deliberació prèvia del Consell de Ministres en la sessió del dia 10 de febrer de 1995,  
DECRETE  
Article primer  
Aprovar l'acord de la comissió mixta, prevista en la disposició transitòria 4.ª de l'Estatut d'Autonomia de la Comunitat Valenciana, pel qual es concreten les funcions i els serveis de l'administració de l'estat que han de ser objecte de traspàs a la Comunitat Valenciana en matèria de confraries de pescadors, acord pres pel Ple de la dita comissió, en la sessió del dia 16 de gener de 1995, i que es transcriu com a annex d'aquest reial decret.  
Article segon  
En conseqüència, queden traspassats a la Comunitat Valenciana les funcions i els serveis, i també els mitjans personals i els crèdits pressupostaris que s'indiquen en l'esmentat acord de la comissió mixta, en els termes que s'hi especifiquen.  
Article tercer  
Els traspassos a què fa referència el reial decret tindran efectivitat a partir del dia assenyalat en el mateix acord de la comissió mixta esmentada, sense perjudici que el Ministeri d'Agricultura, Pesca i Alimentació produïsca, fins a l'entrada en vigor d'aquest reial decret, si s'escau, els actes administratius que calguen per al manteniment dels serveis en el mateix règim i nivell de funcionament que tingueren en el moment de la presa de l'acord.  
Article quart  
El Ministeri d'Economia i Hisenda donarà de baixa, en els conceptes pressupostaris corresponents, els crèdits pressupostaris que es detallen en la llista de l'apartat 2 de l'annex i els transferirà als conceptes habilitats en la secció 32 dels pressupostos generals de l'estat, destinats a finançar el cost dels serveis assumits per les comunitats autònomes, una vegada l'Oficina Pressupostària del Ministeri d'Agricultura, Pesca i Alimentació trameta al departament esmentat els respectius certificats de retenció de crèdit, a fi de donar compliment al que es disposa en la Llei 41/1994, de 30 de desembre, de Pressupostos Generals de l'Estat per a 1995.  
DISPOSICIó FINAL úNICA  
Aquest reial decret es publicarà alhora en el Butlletí Oficial de l'Estat i tindrà vigència des de l'endemà de la publicació.  
Madrid, 10 de febrer de 1995  
JOAN CARLES R.  
El ministre per a les Administracions Públiques  
JERóNIMO SAAVEDRA ACEVEDO  
ANNEX  
El senyor Antonio Bueno Rodríguez i la senyora María Blanca Blanquer Prats, secretaris de la Comissió Mixta de Transferències, prevista en la disposició transitòria 4.ª de l'Estatut d'Autonomia de la Comunitat Valenciana.  
CERTIFIQUEN  
Que en el Ple de la Comissió Mixta de Transferències del dia 16 de gener de 1995, es va prendre un acord sobre el traspàs de funcions i serveis de l'administració de l'estat a la Comunitat Valenciana en matèria de confraries de pescadors, en els termes que s'expressen a continuació:  
A) Referència a les normes constitucionals, estatutàries i legals en què s'empara el traspàs  
La Constitució espanyola, en l'article 149.1.18, estableix que l'estat té competència exclusiva sobre les bases del règim jurídic de les administracions públiques. Per la seua banda, l'apartat 19 del mateix article 149.1 estableix que l'estat té competència exclusiva sobre pesca marítima, sense perjudici de les competèncias que, en l'ordenació del sector, s'atribuïsquen a les comunitats autònomes.  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 32, apartat 7, que correspon a la Generalitat Valenciana el desenvolupament legislatiu i l'execució en matèria d'ordenació del sector pesquer.  
Finalment, la disposició transitòria 4.ª de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, estableixen les normes que regulen la forma i les condicions a les quals han d'ajustar-se els traspassos de funcions i serveis de l'administració de l'estat a la Comunitat Valenciana, com també el funcionament de la Comissió Mixta de Transferències.  
Sobre la base d'aquestes previsions normatives, escau fer el traspàs de funcions i serveis, i també dels mitjans adscrits a aquests, de l'administració de l'estat a la Comunitat Valenciana en matèria de confraries de pescadors.  
B) Funcions de l'administració de l'estat que assumeix la Comunitat Valenciana i identificació dels serveis que es traspassen  
A l'empara dels preceptes esmentats, es traspassen a la Comunitat Valenciana, dins del seu àmbit territorial i en els termes d'aquest acord, les funcions que, en matèria de confraries de pescadors, exerceix el Ministeri d'Agricultura, Pesca i Alimentació, en virtut del Reial Decret 670/1978, d'11 de març, i de l'Ordre de 31 d'agost de 1978, del Ministeri de Transports i Comunicacions.  
C) Funcions i serveis que es reserva l'administració de l'estat  
L'administració de l'estat continuarà exercint les funcions derivades de la seua competència en matèria de pesca marítima, ordenació del sector pesquer i ordenació general de l'economia, com també les que li corresponguen pel que fa a les federacions que superen l'àmbit territorial de la comunitat autònoma.  
D) Funcions compartides entre ambdues administracions  
Entre l'administració de l'estat i la de la Comunitat Valenciana s'establiran els sistemes de col·laboració adequats que permeten una informació mútua i una millor gestió de les funcions assumides.  
E) Personal adscrit als serveis que es traspassen  
1. El personal que es traspassa adscrit als serveis que assumeix la Comunitat Valenciana apareix esmentat nominalment en la llista adjunta número 1. Aquest personal passarà a dependre de la Comunitat Valenciana en els termes previstos en la Llei 30/1984, de 2 d'agost, de Mesures per a la Reforma de la Funció Pública, i en la resta de normes aplicables en cada cas, en les mateixes circumstàncies que s'especifiquen en les llistes esmentades i que consten, en tot cas, en els expedients de personal.  
2. La Subsecretaria del Ministeri d'Agricultura, Pesca i Alimentació o els altres òrgans competents notificaran a les persones interessades el traspàs i la nova situació administrativa tan aviat com el Govern aprove aquest acord mitjançant un reial decret. Així mateix, es trametran als òrgans competents de la Comunitat Valenciana els expedients d'aquest personal i els certificats d'havers referits a les quantitats que han meritat.  
F) Valoració definitiva de les càrregues financeres dels serveis que es traspassen  
1. La valoració definitiva del cost efectiu que, en pessetes de 1990, correspon als serveis traspassats a la Comunitat Valenciana puja a 79.983.474 pessetes.  
2. El finançament, en pessetes de 1995, que correspon al cost efectiu anual es detalla en la llista número 2.  
3. El cost efectiu que figura detallat en els quadres de valoració de la llista número 2 es finançarà de la manera següent:  
Transitòriament, fins que el cost efectiu es compute a fi de revisar el percentatge de participació de la Comunitat Valenciana en els ingressos de l'estat, el cost total es finançarà, mitjançant la consolidació en la secció 32 dels pressupostos generals de l'estat dels crèdits relatius als diferents components del dit cost, pels imports que es determinen, susceptibles d'actualització pels mecanismes generals previstos en cada llei de pressupostos.  
Les possibles diferències que es produïsquen durant el període transitori a què fa referència el paràgraf anterior, respecte del finançament dels serveis traspassats, seran objecte de regulació en el moment de tancament de l'exercici econòmic, mitjançant la presentació dels comptes i els estats justificatius corresponents davant una comissió de liquidació que es constituirà en el Ministeri d'Economia i Hisenda.  
G) Documentació i expedients dels serveis que es traspassen  
El lliurament de la documentació i els expedients dels serveis traspassats es farà en el termini d'un mes des de la publicació del reial decret pel qual s'aprove aquest acord i de conformitat amb el que s'estableix en l'article 8 del Reial Decret 4.015/1982, de 29 de desembre.  
H) Data d'efectivitat dels traspassos  
El traspàs de funcions i serveis objecte d'aquest acord tindrà efectivitat a partir del dia 1 de març de 1995.  
I perquè conste, expedim aquest certificat.  
Madrid, 16 de gener de 1995.- Els secretaris de la Comissió Mixta: Antonio Bueno Rodríguez i María Blanca Blanquer Prats.


Còpia Permalink ELI